
I.
Charakteristika

1. 
Petrochémia je odbor chemického priemyslu, ktorý sa zaoberá spracúvaním uhľovodíkov získaných z ropy alebo zo zemného plynu na chemické výrobky. Technologické zariadenia petrochemického priemyslu sú otvorené oceľové konštrukcie, ktoré majú spravidla v spodnej časti  ochranný náter, nástrek alebo ochranný betón na zvýšenie požiarnej odolnosti. Súčasťou technológie sú potrubné mosty a chemické reaktory, v ktorých sa nachádza veľké množstvo horľavých látok. Najväčšia akumulácia horľavých látok je v nádržiach horľavých kvapalín a v zásobníkoch na skvapalnené plyny. Veľká časť plynných látok je toxická.

2.  Horenie horľavých kvapalín je zložitý chemicko-fyzikálny dej, ktorého intenzita       a charakter závisí od množstva faktorov. Spaľovanie horľavej kvapaliny je proces pozostávajúci z difúzie molekúl kvapaliny a následnej exotermickej reakcie.       Na intenzitu horenia má veľký vplyv rýchlosť odhorievania v závislosti                 od podmienok výmeny tepla medzi plameňom a povrchom kvapaliny, ako aj od výmeny tepla vo vnútri kvapaliny. Charakteristické javy sprevádzajúce horenie sú sálavé teplo, výbuch (najmä nádrží s horľavou kvapalinou I. a II. triedy nebezpečnosti), prenos tepla (vedením, prúdením alebo sálaním), zadymenie      a toxické splodiny horenia v ovzduší. Pri osobitných podmienkach pri požiari (dlhotrvajúci požiar s prehriatím ropy až ku dnu nádrže, kde sa nachádza voda) môže dôjsť k vyvretiu horľavej kvapaliny z nádrže.

3. 
Suroviny, poloprodukty a hotové výrobky sa nachádzajú v stacionárnych podzemných nádržiach alebo stacionárnych nadzemných nádržiach, kontajneroch, prepravných obaloch, vo výrobných zariadeniach a v prevádzkach, rozvodných podzemných potrubiach a rozvodných nadzemných potrubiach, stáčacích miestach, prečerpávacích staniciach a v skladoch hotových výrobkov.
II.

Úlohy a postup činnosti
1. Veliteľ zásahu na mieste udalosti prijíma všetky opatrenia v úzkej súčinnosti          s riadiacimi zamestnancami prevádzky, v ktorej požiar vznikol, a rozhoduje 

    a)
o vykonaní prieskumu, predbežnom nasadení síl a prostriedkov                       a  o zabezpečení miesta požiariska (vypnutie prívodov elektrickej energie         a plynu),

b) o postupe a o spôsobe evakuácie ohrozených osôb a majetku (určí skupinu, ktorá bude evakuáciu vykonávať, evakuačné cesty a prostriedky na jej vykonanie), ak požiar ohrozuje zásobníky schopné explóziou ohroziť priľahlé urbanistické celky, rozhoduje aj o evakuácii obyvateľstva s takto ohrozenej zóny,

c) o privolaní posilových hasičských jednotiek (najmä s výškovou technikou              a so zásobami hasiacich látok) a ďalších služieb (rýchla zdravotná pomoc, elektrikári, vodári a podobne), ak z vyhodnotenia prieskumu takáto potreba vyplynie,

d) o spôsobe hasenia, druhu hasiacej látky, počte a druhoch prúdov, smeroch ich nasadenia, typoch prúdnic a o spôsobe zamedzenia šírenia požiaru,

e) o preverení možnosti použitia stabilných hasiacich zariadení, zásob hasiacich látok a zariadení na zvyšovanie tlaku v hydrantovom potrubí,

f) o odstavení prevádzky, zastavení výroby, uzavretí prívodných armatúr, znížení zásob horľavých látok a podobne,
g) o ochladzovaní oceľových konštrukcií technologických zariadení, potrubných mostov a guľových zásobníkov alebo nádrží,

h) o vykonávaní analýzy ovzdušia, druhu a o stupni ochrany zasahujúcich príslušníkov so zameraním na ochranu proti tepelnému žiareniu a proti chemickým látkam,

i) o postupe pri zdolávaní požiaru, ak hrozí nebezpečenstvo výbuchu, vyvretie horľavej kvapaliny alebo zrútenie technologických zariadení,

j) o rozdelení požiariska na zásahové úseky, pričom určuje ich veliteľov, ako aj o zriadení riadiaceho štábu, ak to situácia vyžaduje,

k) o zabezpečení spojenia na požiarisku a s operačným pracoviskom a o spôsobe poskytovania informácií o situácii na mieste zásahu,

l) o zabezpečení náhradných fliaš pre izolačné dýchacie prístroje,

m) o výmene zasahujúcich príslušníkov, zabezpečení ich občerstvenia a o zavedení pitného režimu,
n) o vykonaní analýzy ovzdušia v priestore zásahu a vymedzenie bezpečnej oblasti.
2. Činnosť zasahujúcich príslušníkov na mieste udalosti:

    a) obsluhujú hasičskú techniku a zabezpečujú dodávku hasiacich látok na požiarisko,

b) vykonávajú evakuáciu ohrozených osôb a majetku určeným postupom                 a poskytujú prvú pomoc postihnutým osobám,

c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci,

d) vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí a o zmenách okamžite informujú svojho veliteľa,

e) v prípade, že počas zdolávania požiaru hrozí nebezpečenstvo výbuchu, zaujmú také miesto, ktoré im poskytuje ochranu pred tlakovou vlnou,
f) udržiavajú spojenie s veliteľom zásahového úseku alebo s veliteľom zásahu.

III.
 Očakávané zvláštnosti
     
Vo výrobných priestoroch a v skladovacích priestoroch petrochemického priemyslu hrozí zvýšené nebezpečenstvo vzniku požiaru, a to najmä z dôvodu prítomnosti veľkého množstva horľavých látok, technológie výroby, prebiehajúcich chemických procesov, skladovania ľahko zápalných materiálov, horľavých kvapalín, plynov a podobne. 

